كل التضامن مع أطباء المستقبل … في الوقت لي البلدان المتحضرة كاتوفر للأطباء والأطر والنخب عندها عيش كريم وظروف عمل تحفظ لهم كرامتهم … في جهة اخرى من هذا الكوكب سي العلوي كايعطي الهندية لي غادي يعالجوه إلى مرض ويوفر الرعاية لزوجة العلوي إلى بغات تولد ولا قدر الله ولد العلوي عندو عملية في احد الايام لا يستبعد تجريها ليه الطبيبة لي كْرْمْ سي العلوي … 
الشعب لي كايعمّر الملاعب والمهرجانات وخايف يهضر على حقو وكايترعد فبلاصتو راه خاصو يتوقع بزاف من هاذشي … كاتنساهم يفرقو عليك الورد ؟ هل تظن ان أوفقير والدليمي والبصري رحلوا دون ترك أثر ؟
لا ادري علاش كايتعمدوا بعض رجال السلطة والأمن يمرمدو بسمعتنا ويمسحو بينا الارض بين الناس … عينا ما نزوقو ونحسنو صورة البلاد ها البحر ها الترامواي ها البراق ها النخل فالطرقات ها املو ها حنا غادي ننظمو كاس العالم ها حنا كانقولو لبوليساريو رجعو لبلادكم ولعنو الشيطان ونقولوا لي بغاو يحرگو قراو باش تكونوا أطباء وكانقولوا للعالم الجزائر هي السبب فكولشي … الجزائر هي مدات يديها على وليداتنا ؟ تخيل معايا تقري ولدك عشرين عام وتخسر عليك لي قدامك ولي وراك وتحرق دمك وعمرك باش يولي دكتور ويقوم بعمل نبيل شريف ويكون حامل رسالة … فالأخير يجي واحد يهبط يمد عليه يديه ويعنفو … لم يكن في يوم من الايام هاذشي هو الحل … راه غير علوية فتونس مدت يديها على بائع متجول وشعل العافية فراسو وحرق معاه العالم العربي كلو … بسبب صفعة من مسؤولة بليدة لا تعرف ما لها وما عليها …
ارجو من صناع القرار اعادة النظر في مسألة التعامل مع من يطلب حقه … فرق كبير بين الفوضويين والمخربين وبين طالب حق .